ལན།འབྲོག་ལས་འདི་ཧ་ཅང་སྡིག་པའི་ལས་ཀ་ཞིག་ཡིན་པ་མ་གཏོགས་ང་ཚོའི་ཁ་རྒྱབ་སོགས་ལ་སེམས་ཅན་ཚོའི་དྲིན་ལ་དཀའ་ལས་ཅི་ཡང་ཡོད་པ་མ་རེད།ལྷག་པར་དུ་དབྱར་ཁའི་སྐབས་སུ་ང་ཚོ་ཧ་ཅང་སྐྱིད་ཚད་རེད།ཞོ་འོ་མ་མར་བཅས་གང་འདོད་འདོད་ཡོད་པ་རེད།དགུན་དུས་སུ་སེམས་ཅན་ཚོ་བཤས་ནས་ཤ་ཟ་རྒྱུ་ཡོད་པ་རེད།སེམས་ཅན་ཚོའི་ནང་ལ་རྐྱེན་ངན་ཞིག་མ་ཡོང་བར་བསྡད་པ་ཡིན་ན།ཁ་རྒྱབ་སོགས་ལ་དཀའ་ངལ་དམིགས་བསལ་གང་ཡང་ཡོད་པ་མ་རེད།སྤྱིར་དེང་སང་འབྲོག་པའི་འཚོ་བར་ཕྱོགས་གང་ཐད་ནས་ཡར་རྒྱས་ཕྱིན་དེ་མཐུན་རྐྱེན་འཛོམས་པོ་རེད།སྔོན་ཆད་ཡིན་ན་གནས་སྤོས་ནས་འགྲོ་དགོས་ན་རྟ་དང་གཡག་ལ་ཁལ་བཀལ་ནས་འགྲོ་དགོས་ཀྱང་དེང་སང་འབྲོག་པ་ཁྱིམ་ཚང་རེ་ལ་རླངས་འཁོར་བཟང་ངན་གང་རུང་རེ་ཡོད་དུས་རླངས་འཁོར་ནང་དུ་ཅ་ལག་ཚང་མ་བླུགས་ནས་བུད་སོང་ན་སྟབས་བདེ་བོ་རེད།ད་ལྟའི་ཆར་རྟ་གཡག་ལ་ཁལ་བཀལ་ནས་འགྲོ་མཁན་ཡོད་པ་མ་རེད་ལ་རྟ་སོགས་ཡོད་ས་ཧ་ཅང་ཉུང་ཉུང་རེད།ཅ་ལག་རེ་དགོས་པ་ཡིན་ན་དགུན་ཁ་ཁ་བ་བབ་ནས་ལམ་འགག་མ་སོང་བར་ད་ལྟ་རང་སོང་ནས་ད་ལྟ་རང་ཕྱིར་སླེབས་ཡོང་ཐུབ་པ་རེད།